NARIADENIE KOMISIE (ES) č. 1284/2006
z 29. augusta 2006
o časovo neobmedzených povoleniach určitých prídavných látok do krmív
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článok 3 a článok 9d ods. 1,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
V nariadení (ES) č. 1831/2003 sa ustanovuje povoľovanie prídavných látok na používanie vo výžive zvierat.
(2)
Článkom 25 nariadenia (ES) č. 1831/2003 sa ustanovujú prechodné opatrenia vzťahujúce sa na žiadosti o povolenie prídavných látok do krmív, ktoré boli predložené v súlade so smernicou 70/524/EHS predo dňom začatia uplatňovania nariadenia (ES) č. 1831/2003.
(3)
Žiadosti o povolenie prídavných látok uvedených v prílohách k tomuto nariadeniu boli predložené predo dňom začatia uplatňovania nariadenia (ES) č. 1831/2003.
(4)
Úvodné pripomienky k týmto žiadostiam v zmysle článku 4 ods. 4 smernice 70/524/EHS boli predložené Komisii predo dňom začatia uplatňovania nariadenia (ES) č. 1831/2003. O týchto žiadostiach sa preto aj naďalej koná v súlade s článkom 4 smernice 70/524/EHS.
(5)
Používanie enzýmového prípravku obsahujúceho endo-1,3(4)-beta-glukanázu produkovanú mikroorganizmom Trichoderma longibrachiatum (ATCC 2106), endo-1,4-beta-xylanázu produkovanú mikroorganizmom Trichoderma longibrachiatum (ATCC 2105) a alfa-amylázu produkovanú mikroorganizmom Bacillus amyloliquefaciens (DSM 9553) sa prvýkrát dočasne povolilo nariadením Komisie (ES) č. 2690/1999 (3) pre odstavčatá. Na podporu žiadosti o časovo neobmedzené povolenie tohto enzýmového prípravku sa predložili nové údaje. Z hodnotenia vyplýva, že podmienky na takéto povolenie ustanovené v článku 3a smernice 70/524/EHS sú splnené. Malo by sa preto povoliť časovo neobmedzené používanie tohto enzýmového prípravku podľa prílohy I k tomuto nariadeniu.
(6)
Používanie enzýmového prípravku obsahujúceho endo-1,3(4)-beta-glukanázu produkovanú mikroorganizmom Aspergillus aculeatus (CBS 589.94), endo-1,4-beta-glukanázu produkovanú mikroorganizmom Trichoderma longibrachiatum (CBS 592.94), alfa-amylázu produkovanú mikroorganizmom Bacillus amyloliquefaciens (DSM 9553) a endo-1,4-beta-xylanázu produkovanú mikroorganizmom Trichoderma viride (NIBH FERM BP 4842) sa prvýkrát dočasne povolilo nariadením Komisie (ES) č. 2013/2001 (4) na výkrm moriek. Na podporu žiadosti o časovo neobmedzené povolenie tohto enzýmového prípravku sa predložili nové údaje. Z hodnotenia vyplýva, že podmienky na takéto povolenie ustanovené v článku 3a smernice 70/524/EHS sú splnené. Malo by sa preto povoliť časovo neobmedzené používanie tohto enzýmového prípravku podľa prílohy II k tomuto nariadeniu.
(7)
Používanie enzýmového prípravku obsahujúceho endo-1,4-beta-xylanázu produkovanú mikroorganizmom Trichoderma longibrachiatum (ATCC 2105) sa prvýkrát dočasne povolilo nariadením Komisie (ES) č. 1411/1999 (5) na výkrm ošípaných. Na podporu žiadosti o časovo neobmedzené povolenie tohto enzýmového prípravku sa predložili nové údaje. Z hodnotenia vyplýva, že podmienky na takéto povolenie ustanovené v článku 3a smernice 70/524/EHS sú splnené. Malo by sa preto povoliť časovo neobmedzené používanie tohto enzýmového prípravku podľa prílohy III k tomuto nariadeniu.
(8)
Z hodnotenia týchto žiadostí vyplýva, že by sa mali vyžadovať určité postupy na ochranu pracovníkov pred vystavením účinkom prídavných látok uvedených v prílohách. Takáto ochrana by sa mala zabezpečiť prostredníctvom uplatňovania smernice Rady 89/391/EHS z 12. júna 1989 o zavádzaní opatrení na podporu zlepšenia bezpečnosti a ochrany zdravia pracovníkov pri práci (6).
(9)
Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Používanie prípravku patriaceho do skupiny „Enzýmy“, ktorý je vymedzený v prílohe I, ako prídavnej látky vo výžive zvierat podľa podmienok ustanovených v uvedenej prílohe sa povoľuje bez časového obmedzenia.
Článok 2
Používanie prípravku patriaceho do skupiny „Enzýmy“, ktorý je vymedzený v prílohe II, ako prídavnej látky vo výžive zvierat podľa podmienok ustanovených v uvedenej prílohe sa povoľuje bez časového obmedzenia.
Článok 3
Používanie prípravku patriaceho do skupiny „Enzýmy“, ktorý je vymedzený v prílohe III, ako prídavnej látky vo výžive zvierat podľa podmienok ustanovených v uvedenej prílohe sa povoľuje bez časového obmedzenia.
Článok 4
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 29. augusta 2006